KIRJALLINEN KYSYMYS E-2128/01 esittäjä(t): Cristiana Muscardini (UEN) komissiolle. Hevosenlihan käytöstä terveydelle aiheutuvat riskit.



Virallinen lehti nro 093 E , 18/04/2002 s. 0065 - 0066



KIRJALLINEN KYSYMYS E-2128/01 esittäjä(t): Cristiana Muscardini (UEN) komissiolle (17. heinäkuuta 2001) Aihe: Hevosenlihan käytöstä terveydelle aiheutuvat riskit Hullun lehmän tauti on aiheuttanut niin Italiassa kuin muissakin Euroopan unionin maissa hevosenlihan käytön huomattavan lisääntymisen. Lähes kaikki Euroopan unionissa käytettävä hevosenliha tuodaan kuitenkin Itä-Euroopasta, varsinkin Romaniasta. Sen lisäksi, että hevosia pidetään kuljetusten aikana hirvittävän huonoissa olosuhteissa, ongelmana on myös, että monet Itä-Euroopan maat ovat kärsineet ympäristökatastrofeista ja niiden maaperä (ja näin ollen myös rehu) on raskasmetallien, kuten kadmiumin, elohopean ja lyijyn, tai Ternobylin laskeumasta aiheutuneiden radionuklidien saastuttamaa. Euroopan unionin arvioiden mukaan Italiaan maahantuodaan vuosittain yli 200 000 hevosta, joista 70 prosenttia tuodaan Euroopan unionin ulkopuolisista maista. 1. Onko komissio tietoinen yllä mainituista riskeistä? 2. Katsooko komissio, että tilanne on kuluttajien terveyden kannalta erittäin vaarallinen? 3. Katsooko komissio, että Euroopan unionin laajentumisen vuoksi hevosilla kauppaa käyvien maiden on sovellettava voimassaolevia Euroopan yhteisöjen direktiivejä, jotka koskevat kuluttajien terveyden suojelemista lihan käytössä, ja että jäsenvaltioille yhteisön ulkopuolisista maista peräisin olevien eläinten maksan ja munuaisten käytöstä asetetun kiellon tapaan jäsenehdokasvaltioita olisi yhtä jyrkästi kiellettävä myymästä ulkomaille sellaisia eläimiä, joita ei voida terveydellisistä syistä myydä vaarantamatta kuluttajien terveyttä? 4. Katsooko komissio, että olisi hyödyllistä ottaa yhteyttä jäsenehdokasvaltioiden terveysministeriöihin, jotta saataisiin tietää, millaisia kyseistä asiaa koskevia normeja kyseisillä mailla on, ja jotta voitaisiin arvioida kyseisiä normeja ja jäsenvaltioiden normeja yhteisten keinojen löytämiseksi tämän ongelman ratkaisemiseksi? David Byrnen komission puolesta antama vastaus (27. syyskuuta 2001) 1. ja 2. Komissio on yleisesti vahvistanut yhteisön ulkopuolisista maista tulevien elävien eläinten ja eläintuotteiden tuontiedellytykset. Näiden edellytysten tarkoituksena on varmistaa eurooppalaisen kuluttajan suojelu ja ne vastaavat vähintään yhteisön tuotannolle vahvistettuja edellytyksiä. Näihin edellytyksiin voi kuulua luettelo hyväksytyistä yhteisön ulkopuolisista maista, tarkastussuunnitelmien vaatiminen erityisesti jäämien tutkimuksessa ja lihan osalta luettelot hyväksytyistä laitoksista. Vaaditut takeet annetaan esittämällä terveystodistukset, joiden mallin yhteisö on vahvistanut. Tuontiedellytysten täyttäminen tarkastetaan unionin hyväksytyillä rajatarkastusasemilla. Lisäksi elintarvike- ja eläinlääkintävirasto tekee säännöllisiä tarkastuskäyntejä yhteisön ulkopuolisiin maihin varmistaakseen sen, että viranomaiset noudattavat vahvistettuja sääntöjä. Takuujärjestelmä koskee erityisesti Itä-Euroopan maista tuotavia eläviä eläimiä ja hevosenlihaa. Komissio katsoo tässä yhteydessä, että unionin kuluttajille annetaan tarvittavat takeet, jos sääntöjä noudatetaan tiukasti. 3. ja 4. Laajentumisneuvottelujen yhteydessä hakijamaita kehotetaan ottamaan käyttöön yhteisön säännöstö. Tämä periaate pätee tietysti myös terveydenhuollon ja eläinlääkinnän alalla. Hakijamaiden kanssa järjestetään säännöllisiä kokouksia, joissa arvioidaan saavutettua edistystä. Tavoitteena on varmistaa se, että yhteisön sääntely on viimeistään liittymisajankohtaan mennessä saatettu osaksi hakijamaiden lainsäädäntöä ja että kansalliset viranomaiset myös soveltavat sitä. Hakijamaat ovat esittäneet yleisasiakirjan, jossa kuvataan niiden elintarvikkeiden turvallisuuden takaamiseksi noudattamaa strategiaa.